Къэбэрдей-Балъкъэрым и хъыбарегъащIэ IэнатIэхэм дзыхь хуащIрэ?
Жылагъуэ жэрдэмхэр пхызыгъэкI «Кавказ Ищхъэрэ» щIыналъэ центрым иригъэкIуэкI «Медиатор» Iуэхум хыхьэу, Кавказ Ищхъэрэ федеральнэ округым хиубыдэ республикэхэм къэхутэныгъэхэр щрагъэкIуэкIащ. ЩIыналъэхэм я экономикэр, жылагъуэ-политикэ щытыкIэр, цIыхухэм я псэукIэр зыхуэдэр къащIэнращ мы Iуэхур зытращIыхьар. Къэбэрдей-Балъкъэрым щыщу а Iуэхум цIыху 500 хэтащ. Жылагъуэр щIыналъэ журналистикэм зэрыхущытым ехьэлIа упщIэхэм кърата жэуапхэм фыщыдогъэгъуазэ.
КъБР-м и хъыбарегъащIэ Iэмалхэм ящыщу нэхъыбэрэ сыт хуэдэ къэвгъэсэбэпыр?
Мы упщIэм жэуап езытахэм я процент 91,2-м жаIащ нэхъыбэрэ телевиденэр къызэрагъэсэбэпыр, процент 72,6-м — социальнэ сетхэр, процент 70,4-м — газетхэр.
Абыхэм куэдкIэ къакIэрыхуркъым Интернет сайтхэмрэ (процент 68,6-рэ) радиомрэ (процент 65,6-рэ) къэзыгъэсэбэпхэри. Процент 46,4-м жаIащ хъыбарыщIэхэр къащIэн папщIэ жып телефонхэм я гуэдзэнхэм зэреплъыр. Нэхъ мащIэ дыдэу къагъэсэбэпыр журналхэращ — процент 25,4-м.
ХъыбарегъащIэ Iэмалхэм къаIэт Iуэхухэм ящыщу сыт нэхъыбэу фыдэзыхьэхыр?
ЦIыху 500-м я процент 51,8-м жаIащ спортым ехьэлIа хъыбарыщIэхэр нэхъыбэу къащIэну зэрафIэфIыр. Политикэ Iуэхум дихьэххэр процент 48,8-рэ мэхъу. Иужьрейм и гугъу пщIымэ, жыпIэ хъунущ политикэ Iуэхухэр хъыбарегъащIэ IэнатIэхэм къызэраIэтым арэзы узэримыщIыр.
Щэнхабзэр, лъэпкъ хабзэмрэ тхыдэмрэ зыфIэгъэщIэгъуэнхэри щыIэщ — процент 35-рэ. Хьэрычэт Iуэхум епха хъыбарыщIэхэм зыщызыгъэгъуазэр нэхъ мащIэщ — процент 22,6-рэ. Экономикэ хъыбархэм процент 23-р кIэлъоплъ, уи нэгу зезыгъэужьхэм — процент 18,6-рэ.
Къэбэрдей-Балъкъэрым щыпсэухэм я гугъуехьхэр зыхуэдэр къаIуатэу къэфлъытэрэ щIыналъэ, щIыпIэ хъыбарегъащIэ IэнатIэхэм?
УпщIэр зратам я процент 93,6-м къыхагъэщащ КъБР-м и СМИ-р цIыхухэм я дежкIэ мыхьэнэ зиIэ Iуэхугъуэ нэхъыщхьэхэм зэрытепсэлъыхьыр.
Урысей Федерацэм щыпсэу нэгъуэщI лъэпкъхэм я анэдэлъхубзэ фщIэрэ, урысыбзэм къищынэмыщIа?
Процент 78,2-м апхуэдэ зэфIэкIхэр яIэщ.
Урысей Федерацэм, урысыбзэ мыхъуу, нэгъуэщIыбзэкIэ щылажьэ хъыбарегъащIэ Iэмалхэр къэвгъэсэбэпрэ?
ЗэупщIахэм я процент 63-м жаIащ нэгъуэщIыбзэкIэ лажьэ хъыбарегъащIэ Iэмалхэр къызэрагъэсэбэпыр. ЗэрыгурыIуэгъуэщи, процент 37-рщ нэгъуэщI медиаресурс къэзымыгъэсэбэпыр.
Къэбэрдей-Балъкъэрым лъэпкъыбзэхэмкIэ щылажьэ хъыбарегъащIэ IэнатIэхэр ирикъуу фхужыIэну?
Процент 62,4-м къалъытэ республикэм ирикъуу зэрыщыIэр лъэпкъхэм я анэдэлъхубзэкIэ лажьэ СМИ-хэр. Процент 37,6-р абы арэзы техъуэркъым.
ХъыбарегъащIэ IэнатIэхэм я къалэн нэхъыщхьэу сыт къэфлъытэр?
Процент 33-м жаIащ СМИ-м цIыхубэмрэ къэрал лэжьакIуэхэмрэ зэпищIэн зэрыхуейр. Процент 29-м къалъытэ абыхэм егъэджэныгъэ-гъэсэныгъэ мыхьэнэ яIэн хуейуэ. Процент 16,6-м къыхагъэщащ жылагъуэм хъыбарыщIэхэр лъагъэIэсыныр абыхэм я къалэн нэхъыщхьэу зэрыщытыпхъэр.
КЪАНЩАУЭ Мэлычыпхъу.
